|  |
| --- |
| Forsyningstilsynet Att.: Simone Mikkelsen Torvegade 10, 3300 3300 FrederiksværkHøringssvaret er sendt elektronisk til post@forsyningstilsynet.dk / jnr. 25-01992  |

**Høring over udkast til tilkendegivelse om –** **branchevejledning for tarifering af lavspændingstilsluttede egenproducenter**

Landbrug & Fødevarer har modtaget Forsyningstilsynets offentlige høringsmateriale vedrørende ”branchevejledning for tarifering af lavspændingstilsluttede egenproducenter” den 17. september 2025.

Forsyningstilsynet har taget GPD’s branchevejledning for lavspændingstilsluttede egenproducenter til efterretning. Det fremgår dog, at tilkendegivelsen af vejledningen der er en del af Tarifmodel 3.0, kun gælder for den toårige periode 2026-2027, da det vurderes at der knytter sig usikkerheder til det analytiske grundlag (vedrørende opgørelsen af samtidighed), som denne branchevejledning er baseret på. Dette til trods, er tilkendegivelsen begrundet med at vejledningen opstiller rimeligt, objektive, ikke-diskriminerende, gennemsigtige kriterier mm.

Med den nye vejledning elimineres brugen af rådighedsbeløb og rådighedstarif. Til gengæld er der opfundet et nyt betalingselement for egenproducenter – dels et abonnement og dels et variabelt bidrag afstemt kapaciteten – som alene betales af egenproducenter med kapacitet over 30 KW. Det står ikke klart for Landbrug & Fødevarer, hvordan de bagvedliggende lovkriterier for indførelsen af en ny model for egenproducentbetaling over 30 kW vurderes at være ’rimelige, objektive… osv’ af Forsyningstilsynet, når de 3.600 kunder med en effekt på mellem 10 kW og 30 kW oprindeligt blev vurderet til at belaste elnettet. Vores undren består nu som da i, hvorfor man fagligt og sagligt kan vurdere at et arbitrært cut-off punkt kan være omkostningsægte og ikke-diskriminerende når selvsamme arbitrære opdeling i den hidtidige betalingsmodel ift. 50 kW cut-off punktet for hhv. rådighedsbetaling eller -tarif, blev vurderet til at være i strid med selvsamme kriterier.

De 2.700 nuværende producenter med anlæg over 30 KW, skal fremover betale en form for effektbetaling, kaldet hhv. egenproducentsabonnement og egenproducentsbidrag, hvor graden af sammenfald mellem produktion og forbrug er bestemmende for, hvor meget der spares i forhold til den nuværende ordning. Landbrug & Fødevarer finder det uheldigt, at egenproducenterne af de 1.000 anlæg med en produktionseffekt i intervallet 30-50 KW fremover må forvente en øget betaling. Investeringen i disse anlæg, er sket ud fra daværende lovmæssige retningslinjer. Med et pennestrøg vil disse anlæg nu rammes af produktionskrav med tilbagevendende kraft, hvilket ikke er klædeligt. Det var daværende retningslinjer der de facto dikterede dimensionen af disse anlæg og ikke det energimæssige optimum for disse virksomheder. Ejerne af disse anlæg vil derfor i dag have anlæg der hverken er økonomisk eller energimæssigt optimale. Sådanne ændringer sender ikke kun den økonomiske bet ud på tidligere investeringer, men sender ikke mindst et klart negativt signal til fremtidens potentielle investeringer i den grønne omstilling.

Dertil kommer, at nærværende vejledning ikke giver incitament til udbygning mod større VE-anlæg for egenproducenter, da forretningsmodellen herfor i stigende grad vil afhænge af hvorvidt der er et sammenfald mellem produktion og forbrug: Jo større VE-egenproduktion desto sværere er det, at ramme en høj grad af samtidighed. Der er risiko for, at vi bevæger os mod en afkobling af, hvem der har glæde af den grønne strøm, og hvem der skal betale for den. Er det mon den rette vej. Dette forhold skal ikke mindst ses i forlængelse af, at det gradvist bliver økonomisk mindre attraktivt at producere VE, hvilket pt. understreges af Energinets nye producentmodel, hvor VE-produktionen pålægges meget store balanceomkostninger i nettet.

Landbrug & Fødevarer vil gerne forbeholde sig til muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Forsyningstilsynet velkommen til at rette henvendelse til undertegnede.

Med venlig hilsen

Finn Christensen
Klima & Energi

M +45 2724 5639

fch@lf.dk